Papersnake/gushiwen huggingface dataset:
诵华严经
觉禅师（宋代）

佛具无有生，而能示出生。法性如虚空，诸佛于中住。

无住亦无知，处处皆见佛。
太平堤杂咏次王半溪韵 其二
陈达（明代）

年来禄食愧曹司，疋马朝朝暮暮时。未老乾坤还有待，多情鸥鹭谩相疑。

熟思吏隐真奇事，敢说山灵是故知。何处落花随雨点，也应催我送春诗。
次韵五叔梅花 其八
韩淲（宋代）

细酌微吟苦未休，气酣名酒思方抽。一年心事梅花白，留落江南第几州。
扇
释智圆（宋代）

霜缣裁制赖金刀，冷淡还宜画海涛。盛夏有功风自远，凉秋无用架偏高。

谭筵几谢驱烦热，征路长蒙解郁陶。未得袁宏手中握，扬仁何处可施劳。
关羽祠送高员外还荆州
郎士元（唐代）

将军禀天姿，义勇冠今昔。走马百战场，一剑万人敌。

虽为感恩者，竟是思归客。流落荆巫间，裴回故乡隔。

离筵对祠宇，洒酒暮天碧。去去勿复言，衔悲向陈迹。
雪晴
释文珦（宋代）

日照松头冻雪崩，又闻烘拆小池冰。
起看门外群峰色，绝顶才分翠一棱。
齐天乐 戊戌冬初，领省檄，会无锡州将李正
邵亨贞（元代）

民居荡析，皆黄茅白骨之境，眼界殊恶。李索赋，道间口占复命界风满面吹华发，肩与遍行荒野。草莽无垠，人烟埽迹，犹有青山如画。斜阳又下。柰倦宿军营，喜逢田舍。官事驱驰，旅途情绪顿衰谢。天边雁飞渐远，故园回首处，离恨难写。寒人征衣，云遮望眼，忘却向来潇洒。尘氛未解。便好问归舟，早图休驾。梦绕寒谷，小梅应绽也。
浣溪沙·往年宏辞御题有西山晴雪诗
元好问（金朝）

往年宏辞御题有西山晴雪诗。

日射云间五色芝，鸳鸯宫瓦碧参差。西山晴雪入新诗。
焦土已经三月火，残花犹发万年枝。他年江令独来时。
所馆小楼见山可喜
戴复古（宋代）

兹楼非我有，久居如主人。
虽无往来客，青山当佳宾。
君看楼下路，三尺软红尘。
失脚踏此尘，汩没多终身。
次韵李参政湖上杂咏录寄龙鹤坟庐
魏了翁（宋代）

古人为己学，不以遇不遇。
学问思辨行，上定静安虑。
次序固晓然，人情苦伤遽。
晚眺
于石（宋代）

渔歌樵语隔溪村，沙上牛归小径分。
烟树参差片帆落，半川斜日九峰云。
偶题
徐夤（唐代）

闲补亡书见废兴，偶然前古也填膺。秦宫犹自拜张禄，

楚幕不知留范增。大道岂全关历数，雄图强半属贤能。

燕台财力知多少，谁筑黄金到九层。
赠曾确还博罗
陈献章（明代）

风袂飘飘过五羊，五仙遮道问行藏。庐山莫道无分付，领得春风古桂香。
和傅侍郎至临漳感旧十咏
陈淳（宋代）

黄堂盛事据今论，向日郎君忠肃孙。
依旧诚心劳抚字，漳民世世沐深恩。
丫山惠菊酒霜橘豚蹄口占奉谢二首 其一
黄衷（明代）

绿樽传惠到寒堂，潋滟真含琥珀光。洗盏悠然还独酌，尘襟无限九秋芳。
春日山居好十首 其二
舒岳祥（宋代）

春日山居好，尤佳是仲春。半开花有韵，微醉酒全真。

尧帝衣裳日，周公礼乐辰。枝头百舌子，播告太谆谆。
和勉斋侄二首 其二
何梦桂（宋代）

有鸟千年去不归，归来沧海劫尘飞。白杨北郭行人少，青草中尘战马肥。

喑噫阴阳成物累，浮游天地寄身微。老来尽弃人间事，犹占江头白鹭矶。
新郭
周砥（元代）

汎舟越来溪水旁，溪边暮色何苍苍。主人张筵挥羽觞，吴姬唱苍声抑扬。

船尾挑灯大鱼出，船头洗𧣴秋波凉。夜如何其夜未央，万壑不起星煌煌。

酒阑客过别船去，木叶萧萧下如雨。船中醉卧忘西东，睡觉犹闻梦中语。

此时月落天将曙，隔屋鸡啼欲起舞。西风满天鸿雁声，瑟瑟菰蒲响秋渚。
百杜柳溪韵
黄庚（元代）

安贫乐道岂卑微，肯羡黄金带古围。
爵列三公今却有，齿逾七古古来稀。
满头霜雪客怀老，过眼烟云人是非。
皎皎驹在空谷，好贤谁复咏缁衣。
题董邦达山水十六幅 其七 秋岚霜叶
弘历（清代）

锦林扶翠嶂，诗意与秋高。紫微已绝诣，何必更拈毫。
老姑投国玺
杨维桢（元代）

梁山崩，六百年后符命兴，五将十侯至宰衡。改汉腊，颁新正。

五十符命走天下，侯王稽首厥角崩。老姑亦去号改新母，称置酒未央宫，谁为朱虚按剑行酒令。

吁嗟长乐孺子玺不得，渭陵殉葬藏幽扃。
次韵衡山徐监酒同考府学试八首
项安世（宋代）

世间无事可关心，只有丰年愿最深。
春旱恼人头欲白，朝来一雨万黄金。
沁园春·余少之时
刘克庄（宋代）

余少之时，赋如仲宣，檄如孔璋。也曾观万舞，铺陈商颂，曾闻九奏，制作尧章。抖擞空囊，存留谏笏，犹带虚皇案畔香。今归矣，省听鸡骑马，趁早朝忙。榻前密启明扬。宰物者方持玉尺量。元未尝弃汝，自云耄及，无宁寿我，或者天将。富有图书，贫无钗泽，不似安昌列後堂。新腔好，任伊川看见，非亵穹苍。
雪后三首 其二
赵蕃（宋代）

阴巘犹施白，朝林已沐青。坠乌飞蔌蔌，射日粲荧荧。

便恐归无迹，聊须记所经。耳声并目色，佳处若为形。
仙人 其二
文同（宋代）

头梳三角髻，馀发散垂腰。时伴秦楼女，月明吹紫箫。
春日偕秦大南熙糜二逊肤泛舟蓉湖
尤钧（清代）

东风何日至，生意满平芜。桃叶同浮艇，杏花开倚垆。

客来茶正沸，春去鸟争呼。暮景苍然起，天光到水无。
扈跸作
陈宜甫（元代）

丹诏香传紫禁泥，九重台殿晓云低。碧桃露重初莺语，青草风微去马嘶。

剑佩元依新日月，旌旗惯识旧山溪。野人扈从惭无补，空落诗名在陇西。
都梁宫
吴宗旦（宋代）

从来香草骚人咏，晚作离宫炀帝游。
三殿重重锁秋色，七泉脉脉贯中流。
赠沈雷阳
方回（元代）

乃翁辛苦注周易，曾梦神人谈太极。
清泉煮蔬啖粝饭，醯盐酱太俱不食。
迎霜猎猎纭袍青，映日萧萧颔须白。
自云今代王辅嗣，憔悴形容人不识。
有子有子狂非狂，其名复亨字雷阳。
十五早学张道陵，二十已成费长房。
篆符咒水逐鬼物，朝游燕齐暮衡湘。
信奇喜异世不少，指空说无饶衣粮。
读古人书识道理，定复在陈饥欲死。
不如沈家跨灶郎，恍兮惚兮行怪诡。
村惊郭骇争赠诗，我亦徇俗书此纸。
万事宜假不宜真，往往神仙亦如此。
麻姑坛
王文卿（宋代）

漉酒巾笼五岳冠，懒攜琴鹤上朝端。
丹房昼睡烟霞暖，紫府夜归星斗寒。
诗就几教山鬼泣，剑灵那许俗人看。
麻姑报道桑田变，一曲仙棋尚未残。
水龙吟·玉皇殿阁微凉
辛弃疾（宋代）

玉皇殿阁微凉，看公重试薰风手。高门画戟，桐阴阁道，青青如手。兰佩空芳，蛾眉谁妒，无言搔首。甚年年却有，呼韩塞上，人争问、公安否。

金印明年如斗。向中州、锦衣行昼。依然盛事，貂蝉前后，凤麟飞走。富贵浮云，我评轩冕，不如杯酒。待从公，痛饮岁，伴庄椿寿。
江帆
汪涯（宋代）

江帆去去可肠断，千古万古越王台。
埽空黄叶晚风定，飞尽碧天晴鸟回。
半生无成坐笔砚，万事不理问樽罍。
年年看梅今白首，已矣英雄留七哀。
积潦
郭祥正（宋代）

积潦连江海，舂撞说剑锋。郡城千丈拆，民食五年凶。

雨脚悬麻直，云头泼墨浓。忘机唯白鸟，不解避蛟龙。
送林学士赴
胡宿（宋代）

绿绨膺检出神州，又保东吴最上游。腰下金符分半虎，手中庖上欠全牛。

金尊酌月吴歈席，锦缆牵风越鄂舟。正是金华隆旧业，群仙相望在瀛州。
瑞鹤仙·乱云生古峤
吴文英（宋代）

乱云生古峤。记旧游惟怕，秋光不早。人生断肠草。叹如今摇落，不惊怀抱。谁临晚眺。吹台高、霜歌缥缈。想西风、此处留情，肯著故人衰帽。闻道。萸香西市，酒熟东邻，浣花人老。金鞭騕袅。追吟赋，倩年少。想重来新雁，伤心湖上，销减红深翠窈。小楼寒、睡起无聊，半帘晚照。
梅花石吟
舒岳祥（宋代）

梅花树下梅花石，花作玉玉妆石铁色。
黄筌粉本花光枝，风吹数片尤奇特。
何年处士横斜句，影落寒溪印苔碛。
又疑飞自罗浮来，花仟谪堕投苍璧。
或是天星下陨时，打著梅梢灭不得。
若非曾支织女机，机上花纹相照射。
定是荆和泣玉时，泪入璞间余点滴。
不然赵女昔浣纱，指痕印粉难揩拭。
荒唐诡幻不可穷，我自稽经探根极。
傅岩人去实和羹，花落空岩余此迹。
花开花落几春风，弃权捐墙角真堪惜。
携向檐前洗濯看，相对无言三太息。
有叹
朱继芳（宋代）

与老本无期，相寻天一涯。
履承双足趼，帽裹半头丝。
路近行犹歇，乡遥梦岂知。
酒酣增意气，忽忆少年时。
颂古
释慧空（宋代）

钱塘潮头来，成都药市集。
叵尀汝州风，吹落毛僧笠。
于飞乐（和太守曹子方）
毛滂（宋代）

水边山，云畔水，新出烟林。送秋来、双桧寒阴。桧堂寒，香雾碧，帘箔清深。放衙隐几，谁知共、云水无心。

望西园，飞盖夜，月到清尊。为诗翁、露冷风清。退红裙，云碧袖，花草争春。劝翁强饮，莫孤负、风月留人。
八月十六夜宴盱江楼得白字
耿介（清代）

江城霁夕晖，层阁凌百尺。冠盖会群公，对此秋月白。

岂敢耽欢会，良时亦足惜。下见江水深，澄涵一天碧。

细火通渔艇，连樯聚商舶。潜鳞吹波澜，宿鹭依沙碛。

为政无烦苛，民物各自适。冉冉江上枫，青青岭头柏。

愿将孤月轮，皎洁比心迹。
仲春有怀
张栻（宋代）

西湖景物元潇洒，杨柳新来两岸垂。
亦有游人往来否，不应闲过看花时。
送杭州使君苏内相先生某用先生旧诗方丈仙人
李廌（宋代）

道德富瀛海，百谷输浩渺。
云梦吞什伯，坐映黄陂小。
斯文再炳蔚，精义凌缥缈。
典谟追灏噩，协气充四表。
次韵苏公独酌试药玉滑盏
陈师道（宋代）

僊人弃余粮，玉色已可欺。
小试换骨方，价重十冰磁。
灌以长白虹，渺若江海弥。
浮之端不恶，举者亦何辞。
但愧闻道晚，早从雁门师。
律部无明文，可复时中之。
汝阳佳少年，三斗出六奇。
家有持杯手，两好当一施。
风吹酒面仄，月度杯心迟。
百年容有命，一笑更须时。
暨阳上元
谢庭兰（清代）

乡国渺何许，天涯春色归。无家悲令节，有泪湿征衣。

宿麦连云秀，残梅作雪飞。烽烟烛江表，远梦绕渔矶。
重阳已后折菊泛酒
李新（宋代）

芳樽毕献酬，世态等闲休。
金蕊香犹在，骚人意重留。
泛觞诗老座，作古饮家流。
从此重阳后，殷勤送暮秋。
游南华寺
黄在衮（明代）

偶游双鹫思微茫，梵落平堤慧日长。石鼎摇青浮贝动，金砂含翠断台荒。

晴回觉海探龙藏，雪满祇园过佛堂。可是袈裟垂巨石，几人乞得度迷方。
次韵徐翰林
韩驹（宋代）

远闻仙伯上神山，始觉升平气象还。一梦休论玉堂事，两行曾象紫宸班。

想烧椽烛书天诏，看剪花騣出帝闲。尚忆平生故人否，夜驱黄犊在田间。
郡斋即事二首 其二
曾巩（宋代）

满轩山色长浮黛，绕舍泉声不受尘。四境带牛无事日，两衙封印自繇身。

白羊酒熟初看雪，黄杏花开欲探春。总是济南为郡乐，更将诗兴属何人？
玉烛新 咏烛
陈维崧（清代）

五更寒作阵。正绣幕重重，一枝斜隐。当时曾在，春宵底、照足美人春困。

云沈雨重，谢倦眼、看承逾俊。珊枕畔、翠袖轻遮，怕他隔帘风紧。

如今长伴空床，风也弄孤灯，闪成青晕。兰心剪瘦，谁听得、掉却玉钗声韵。

金荷渐烬。结遍釭花无准。问红蜡、今夜和愁，烧残几寸。
慈孝寺彰德殿迁章献明肃皇后御容 赴景灵宫衍庆殿奉安导引一首
佚名（宋代）

九清云杳，飙驭邈难追。功化盛当时。保扶仁圣成嘉靖，彤管载音徽。

天都左界抗华榱。仙仗下逶迤。宝楹黼帐承神贶，万寿永无期。
和饶司理
陈宓（宋代）

往年曾识老名儒，今日方欣拜履初。小试不妨三语掾，平生何止五车书。

词源已作泉初注，德性仍知玉不如。自古活人由小利，会看囹圄著园蔬。
听儿德胙读书呈邱景实知一教授
王迈（宋代）

我被儒官误，如今又教渠。
但令识数字，不要读多书。
帝惮汲生戆，人嫌贾谊疏。
君看朱紫贵，不害腹空虚。
苦热绝句十首 其三
顾璘（明代）

家住江南古帝城，江风长夏绕门生。不知头白缘何事，两月官舟触夜行。
赠刊印朱才俊
方回（元代）

科斗何年变篆字，至秦程邈翻为隶。
今人但习真草行，谁会六书三耦意。
篆所最难柱与圈，学打一圈费三年。
岂容臆决蔑师授，汩没形象迷傍偏。
九江法帖钟鼎刻，兵火以来犹可得。
人间亦有说文本，臣翱反切臣锴释。
朱生赠我古印章，奎躔壁度森开张。
自言少小嗜此艺，意俗径上阳冰堂。
细观刀笔最佳处，颇识传笺通训故。
苟焉糊口栖此身，元来亦是知书人。
塞下曲赠翁东厓侍郎总制十首
唐顺之（明代）

四月旌旂出白狼，千山晴雪照油幢。
预知水草军无乏，试辨风云虏欲降。
风玉
钱时（宋代）

句裹论工非得句，弦间觅趣未忘弦。
忽听檐外敲风玉，三代遗音妙不传。
瑞香一首呈韩子平
苏籀（宋代）

未拆娇红浅紫骈，差差众叶翠翘然。
误称兰艳风流冠，且纵桃翘万一怜。
列槛闭帷增峭烈，诉杯阁笔负婵娟。
司花处子春风面，醲态奇香想象焉。
崖山六咏
陈格（宋代）

战舰冲风起怒涛，北船晓挫暮犹多。
强胡难满吞大慾，志士横罹伏海号。
马上口占呈记注李才元学士
强至（宋代）

一时闻望绝朝裾，几岁文章动直庐。
凤尾新批天子诏，螭头看载史臣书。
故关即路严霜后，晓殿初班瑞雪初。
蜀道归时须六印，不应驷马擅相如。
百字令 自题小影
张夏（清代）

天容吾老，谢春风妆点，舞雩沂水。剩有门前烟景胜，混迹渔樵水喜。

失学从儿，愁贫任妇，聊诵村夫子。时名何有，赋成覆酱瓿耳。

空自跳荡词场，浮沉墨榜，复雄谈弧矢。一剑曾邀知己顾，难负文山柴市。

逃入东林，别联白社，就此终身矣。相呼道学，他年瞒尽青史。
嘲少年
许及之（宋代）

守舍看家老者便，少年争逐艳阳天。新花日买添新水，肯信翁心尚少年。
九日月中对菊同禧伯郎中赋六首 其四
张本（明代）

病䰟招得未浑全，瞑倚秋屏岂是禅。一梦忽成霜蝶去，草深三径若为眠。
琴曲歌辞。蔡氏五弄。秋思二首
王涯（唐代）

网轩凉吹动轻衣，夜听更长玉漏稀。

月渡天河光转湿，鹊惊秋漏叶频飞。

宫连太液见苍波，暑气微清秋意多。

一夜轻风蘋末起，露珠翻尽满池荷。
渡台湾放洋
卢观源（清代）

扬帆解缆语争喧，一叶轻飘到海天。层浪有山随日涌，积流无地与云连。

沟称红黑曾闻险，蠲指东南不畏偏。为问飞庐何处泊，台阳远在扶桑边。
敝裘
惠周惕（清代）

一番凄风促暮砧，漫倾残笥付缝纴。丝纹断续难容线，毛理稀疏不受针。

犹有馀温胜短褐，还将独夜抵重衾。岁寒惟尔堪相倚，忍为丰貂易素心。
笏
丁谓（宋代）

诎直明怀让，球鱼示有章。
对敭资指画，受命助心藏。
慎重传三世，荣华置满床。
贤哉段太尉，为国击豺狼。
登仙木
孙应时（宋代）

刘樊蝉蜕此登仙，老木当年已插天。
玉骨半枯犹秀润，苍皮新长已荣鲜。
蟠桃时熟三千岁，铜锹重摩五百年。
化鹤未归山寂寂，徘徊谁与问因缘。
此君室 其四
方岳（宋代）

可臞不可腴，可独不可俗。君看室中人，今已不趐足。
偈
释法灯（宋代）

耳底泉声，眼前山色。檐头雨滴，篱畔黄华。嗈嗈新雁唳南云，片片亭梧红满地。
西湖八绝句·其一
柳如是（明代）

垂杨小院绣帘东，莺阁残枝未思逢。
大抵西泠寒食路，桃花得气美人中。
送野塘王经历三十韵
何梦桂（宋代）

世变浩无极，俯仰长吁嘻。人情恩与雠，相值每不期。

邯郸至受兵，何与鲁酒醨。弄丸本无心，乃解两家围。

怀古意未竟，伤今有馀悲。世无武城宰，偃室有谁归。

世无吴兴令，牛屋奚敢辞。不虞涉吾地，叫嚣且突隳。

樽俎化桎梏，宾主生戎夷。范雎几拉骼，蔡泽成颔颐。

自怜还自笑，此物至奚宜。犁牛受鞭絷，文狸坠阱机。

此岂物有罪，罪在角与皮。安之若有命，虽死无悔追。

俄闻天际星，一夕躔次移。光芒照人间，是为使者车。

翩然下青冥，持斧衣绣衣。文章星斗烂，号令雷霆威。

幕府遴高选，分遣羽檄飞。君来山水县，草木生光辉。

洗手奉三尺，不肯枉毫釐。登山缚虎兕，入水擒蛟螭。

斯民久疮痏，妪喣以母慈。遂使斯道福，溥及山泽癯。

盘水无先容，倾盖无素知。南北风马牛，何以极至斯。

生物不言功，固匪天地私。寸草犹有心，那得报春晖。

临行持杯水，劝君重踌躇。为我更持献，端谢夹谷师。
和弟一贞
陈复（明代）

吟老梅花岁欲徂，坐看桂月夜来初。相思颜色忽相见，接得平安一纸书。
渔家傲·去岁簿书丛里过
郭应祥（宋代）

去岁簿书丛里过。生朝也有人来贺。随分侑尊呼几个。胡厮和。愁颜镇日何曾破。素发如今添老大。归来方是闲当坐。旋擘黄柑篘白堕。哩罗。从他扰扰如旋磨。
浪淘沙令 戊午中秋和刘自昭
吴潜（宋代）

望月眼穿东。云幕千重。有时推出赖他风。恰似玉环犹未窦，得恁玲珑。

谁在华山峰。一半天中。君逾五十我成翁。未必明年如此夜，笑口难逢。
送端式归漳州
梅尧臣（宋代）

来居天王都，常梦苦竹溪。
乃识高僧趣，不为利物迷。
海燕乘华屋，区区竟衔泥。
安知矫翼鸥，岂类断尾鸡。
性同而质殊，何必庄指齐。
夜行舟
严粲（宋代）

忽报风波息，梢人倚柁看。开船星斗转，吹笛水云寒。

犬吠知村近，乌啼觉夜阑。儿童将白石，敲火趁晨餐。
塞孤 宣武城外书所见
陈维崧（清代）

北风如箭吼，城门启。不断香车流水。侧卷绡帘拖燕尾。

巫鼓唱，流箫赛。乌孙别、紫台人，黄鹄寡、青溪妹。粉襟儿畔，多少红泪。

谁唱敕勒歌，诉尽消魂事。绣镞残骸攒猬。树腹崖根潜老魅。

招蜀魄，呼湘鬼。鹃已叫、洛阳城，鹤未返、辽西市。总春闺、梦中夫婿。
诸葛武侯庙十首 其一
薛瑄（明代）

万里桥西有古祠，武侯遗像似当时。孤臣只拟炎光振，遗恨犹悲汉祚衰。

绕砌绿苔经雨色，满林苍柏冒霜枝。祗缘忠义无今古，不泯邦人百世思。
夏暑正隆望秋得雨风赋长句
释文珦（宋代）

夏日烈烈扬晖光，阳气入土土力强。
望秋三日雨滂滂，庶物浡然俱阜昌。
雨暘时若异咎恒，秔稻薿薿如人长。
西风朝夕吹新凉，风来已作酒饭香。
老农再拜谢穹苍，此去足以供烝尝。
只今吏卒多豺狼，唯恐肆威回夺攘。
一粒不得入我肠，父子悲啼茹糟糠。
愿将此意达君王，毋官贪冒官循良。
古塞
李新（宋代）

曾经古塞间，万里控长关。
卧日边鼙旧，嘶风战马閒。
戍楼喧暮角，羌笛怨空山。
应贺升平久，车书混八蛮。
甲申岁作
杨冠卿（宋代）

渺渺冰雪尽，欣欣花柳苏。
江澄炫初日，沙润茁新蒌。
久客亦劳止，我行犹载驱。
乾坤如许大，何处著吾庐。
晋文渊阁及太子太保愧感有述三首 其一
郭之奇（明代）

天书远播及馀春，云际光垂色倍新。海角犹留忠作伴，师中漫倍道为邻。

轻裘缓带依羊祜，歌雅投壶忆祭遵。所恃声名收万国，敢云文物自孤臣。
暑酌
赵汝燧（宋代）

天高殊未雨，暑盛绝无风。将酒渠心浸，有泉林下通。

擘莲房拍塞，雪藕孔玲珑。量浅难禁醉，扶归两小童。
招隐词
宗臣（明代）

归来乎山中，他乡莫久滞。君莫虑无衣，山中有萝薜。

归来乎山中，他乡莫久系。君岂虑无舟，山中有兰桂。

归来乎山中，他乡莫久延。君岂虑无饮，山中有甘泉。

归来乎山中，他乡莫久羁。君岂虑无玲，山中有紫芝。
送宣城路录事
韦应物（唐代）

江上宣城郡，孤舟远到时。云林谢家宅，山水敬亭祠。

纲纪多闲日，观游得赋诗。都门且尽醉，此别数年期。
好事近
曾觌（宋代）

霁雪好风光，恰是相逢时节。酒量不禁频劝，便醉倒人侧。

严城更漏夜厌厌，应有断肠客。莫问落梅三弄，喜一枝曾折。
宿宝庆寺
陈琏（明代）

衣冠笑整入都城，假榻丛林分外清。凉入梧桐风渐急，香传薝卜雨初晴。

斋筵屡设酥酡供，经室常闻梵呗声。独爱禅师知我者，交情还似在鸡鸣。
米元章临王献之东问帖赞
岳珂（宋代）

字有十五，如有当户。
腾辉以望，靡忒今古。
匪献莫具，匪芾莫祖。
谁其修之，有玉其斧。
巫山高（一作阎复本诗）
阎立本（唐代）

君不见巫山高高半天起，绝壁千寻尽相似。

君不见巫山磕匝千屏开，湘江碧水绕山来。

绿树春娇明月峡，红花朝覆白云台。台上朝云无定所，

此中窕窈神仙女。仙女盈盈仙骨飞，清容出没有光辉。

欲暮高唐行雨送，今宵定入荆王梦。荆王梦里爱秾华，

枕席初开红帐遮。可怜欲晓啼猿处，说道巫山是妾家。
颂古二十八首
释道川（宋代）

休争自己与山河，拨动干戈不奈何。
看取将军施武略，两条寒剑定龙蛇。
舟中杂诗 其二
冯誉骢（清代）

叉系生涯水作田，全家都住白鸥边。女儿经惯风波险，也解江头弄画船。
山歌三首
白玉蟾（宋代）

典钗卖钏买中秋，买得中秋醉又休。
明日酒醒无米煮，儿啼妻怨甚来由。
寄刘凤溪时有麻源之约不果往
黄清老（元代）

南国佳人鬓欲丝，仙坛孤负杏花期。多情惟有东桥水，流到瓜州月上时。
喜团圆
佚名（宋代）

绞绡雾縠，没多重数，紧拟偷怜。孜孜觑着，算前生、只结得眼因孜。
眼是心媒，心为情本，里外勾连。天还有意，不违人愿，与个团圆。
潭溪十咏·橘林
刘子翚（宋代）

木奴困新移，憔悴雪霜侵。
呼童翦其颠，割爱虑已深。
会待春气回，青枝补故林。
四料简·人境两俱夺
释正觉（宋代）

罢奏笙篁夜欲阑，银河光浸紫微寒。
星移月暗无消息，客散云楼酒椀乾。
江雨望花
崔涂（唐代）

细雨满江春水涨，好风留客野梅香。

避秦不是无归意，一度逢花一断肠。
送传道者归省母氏
释正觉（宋代）

夜来霜吓橘脐黄，乞与归人怀冷香。
到日跨门须转却，白头不是本生娘。
朝宗以诗见赠叙从游之乐广其意作古诗谢之并简敦仁德秀
欧阳澈（宋代）

延陵有伟人，遗我锦绣篇。粲粲荡醉眼，的的争春妍。

卷阿细考覈，字字皆青钱。知公太瘦生，苦吟希阆仙。

丹煅复精鍊，落纸人争传。亦常慕坡翁，汗漫如涌泉。

有时醉风月，健笔挥云烟。冷饮味古昔，诗话珍盈编。

嗤点寓深旨，读之心洒然。公才本瑰玮，那复加雕镌。

耻与俗吏偶，杜门宗圣贤。岂意阘茸辈，辱公倒屣延。

倾盖顿忘形，披雾呈青天。襟怀未易测，醉中颇逃禅。

间亦不自揣，效颦西子前。骅骝超逸足，驽骀乌能先。

但欲偷格律，引玉时抛砖。每荷不鄙斥，珠玑贻我偏。

樽酒结诗社，卓荦俱樊川。风流王世子，远拍贞曜肩。

食齑肠亦苦，志操不少迁。季子金闺彦，高吟常醉眠。

四明有狂客，解龟须见怜。伟我三二友，才名足联翩。

休歌出无车，休咏寒无毡。得钱即相觅，烂醉清平年。

排闷强裁句，摆脱尘中缘。风云会遇自有日，骊珠不到终沈渊。

公不见新丰旅人时未偶，鸢肩沽酒浇尘垢。谋猷一旦重朝廷，始信男儿暂奔走。
送胡汲古归严陵觐亲
林景熙（宋代）

胡君白云心，乡梦搅幽夕。挑灯起我言，相对竟恻恻。

问君何时归，心已寄飞翼。我归万山遥，君归一水直。

十年湖海间，耕砚苦不穑。居然保章甫，晨省无愧色。

高堂椿树苍，萱花在堂北。再拜捧寿卮，晴芳满瑶席。

埙篪夜床温，冠盖春巷塞。万古天伦中，真乐非外借。

明朝浙东西，片云渺何极。
悲白头翁
胡奎（元代）

白头翁，生长太平世。吴歌楚舞少年时，老来犹说欢娱地。

欢娱地，良可悲。洛阳牡丹无故主，金谷海棠非昔时。

千金买花岂不好，回首池台变芳草。秋霜昨夜镜中来，花枝照眼令人哀。
雨后见酴醾
张埴（宋代）

夜来一过雨，万红不留迹。
草木是寻常，奈何春失色。
园林肯忍耻，人眼看不得。
向来倾艳时，天女几夺织。
今朝有差事，泥土蒙文饰。
素花最后出，到骨是一白。
东官赏其韵，居然班十客。
着处合摇台，残垣不三尺。
故家美风味，可怜六月息。
相逢各默然，笑口不得擘。
造化则剧耳，风檐重嗟惜。
浣溪沙
周兰秀（明代）

雨过池塘万绿生，微风吹满绣帘轻。远山一角夕阳明。

静里荷香来扇底，梦余蕉影倚窗横。关情何处玉箫声。
偈颂二百零五首
释正觉（宋代）

一句超然，良马影鞭。
道出语默，理合方圆。
运斤之妙，宾主可怜。
斲轮之伎，父子不传。
莫将爻象兮相求龟壳，才落是非兮底事驴年。
顺州会曹元宾尚书贻诗二绝因和其韵
宋褧（元代）

三十昂藏试省闱，回思金榜挂名时。府公幸遇张京兆，到处逢人说项斯。
谢仁仲见贻佳什
唐桂芳（明代）

可怜卧病一春馀，何异浮云点太虚。次第当虞丹鼎熟，寻常错太酒杯疏。

阶无系马应遭骂，家有笼鹅为换书。斑竹近生无数笋，傍人疑是子猷居。
拟寒山寺 其一四二
释怀深（宋代）

辛苦置田园，岁收五千斛。死了付儿孙，儿孙享其福。

忌辰饭十僧，纸钱烧一束。人生为子孙，所得何纤粟。
感兴二十七首 其十二
方一夔（宋代）

朝登北邙坂，暮抵乐游原。燐火翳复吐，髑髅夜呼冤。

不见昔时主，但见陵与园。银凫已羽化，石马犹草根。

向来争天子，一口吞乾坤。谁知百年后，不免遭樊温。

宝玉频发掘，朽骨无精魂。景昭去何处，芳草悲颓垣。

县官供衣食，当时多子孙。
琴意诗 其九 潇湘水云
张梁（清代）

潇湘之水清且深，上下一碧涵古今。白云在天亦在水，瀰漫滉瀁连江浔。

九疑之山相萦带，虞帝于此曾登临。松杉榕栝百围大，望之不见愁人心。

昔日筑台赋八景，此景未闻入歌吟。风排浪涌散还聚，月射波翻晴复阴。

涓涓细籁漱幽壑，浩浩洪涛扬远岑。水鸟风帆互出没，玉沙锦石空浮沈。

岂无澄明好天气，倏忽变换不可寻。张衡《四愁》愁未已，刘向《九叹》叹难禁。

我目未睹耳则闻，三尺六寸徽黄金。永嘉郭君制此曲，遥和骚人千载音。
残句
强彦文（宋代）

远山初见疑无路，曲径徐行渐有村。
思仙会 效杨吏部礼
元好问（金朝）

人无百年人，枉作千年计。傀儡棚头，看过几场兴废。朱颜易改，可惜欢娱地。劝君酒，唱君歌，为君醉。沧溟一叶，正在横流际。阮籍途穷，啼得血流何济。天公老大，不管人间世。莫莫休休。，莫问甚底。
沿流馆中得二绝句
苏轼（宋代）

淮西功业冠吾唐，吏部文章日月光。
千载断碑人脍炙，不知世有段文昌。
崇恩演福禅增偈
贾似道（宋代）

灵山一别几经春，今日重来喜见君。
佛法一肩担荷却，黄鹤楼前第一尊。
点绛唇 二首 其一
苏轼（宋代）

閒倚胡床，庾公楼外峰千朵。与谁同坐。明月清风我。

别乘一来，谁唱应须和。还知么。自从添个。风月平分破。
送彦立兄游太学以恩袍草色动为韵
王之道（宋代）

梅花破朝寒，似欲壮行色。
骎骎小骊驹，回首便数驿。
一鹗在云路，鸷鸟空累百。
从令马宾王，不是新丰客。
荔枝叹三首
曹学佺（明代）

十八娘家粉黛残，玉肌罗帐泪阑干。
枫亭三日无消息，马上空歌行路难。
南歌子 其一 雪中和景裴韵
洪适（宋代）

闰岁饶光景，中旬始打春。拥炉看雪酒催人。梁上不曾飞落、去年尘。

未暇巾车出，何妨举盏频。斜川日月已成陈。想得前村仙子、晚妆匀。
祫飨太庙 其十二
郊庙朝会歌辞（宋代）

礼备乐成，祖考来格。有严有翼，天子孝德。臣工在庭，罔不祗饬。

玉爵之华，执如弗克。
客中写怀六首 其一 寄妇
戴良（元代）

结发为夫妇，所愿在偕老。谁知头白来，丧乱不相保。

我昔从一官，携汝登远道。芙蓉荡风波，宁有几时好。

犹记东门日，别归方草草。再拜前致辞，幽咽不能道。

手提小儿女，恸哭向秋昊。讵识是生离，积骨白浩浩。

汝归终可安，我去事转艰。家既异畴昔，去住亦俱难。

况乃毕婚嫁，百费萃兹年。内方抚群小，外复给上官。

日夜声嗷嗷，孰与分忧煎。夫妻不同苦，不如寡与鳏。

汝幸毋我尤，我行偶迍邅。人道无终乖，天运久亦还。

岂复长流荡，庶往共饥寒。
林检院琦第一百三十五
文天祥（宋代）

时危挹佳士，惨淡随回鹘。
佯狂真可哀，死泪终映睫。
濯缨石
吴元美（宋代）

杖履叨从五马行，山翁醉舞乐升平。
昨朝台上观垂钓，今夕江边伴濯缨。
瘴水东流头半白，仙山南望眼双明。
他时诵得使君句，绝似寒潭彻底清。
妾薄命
周龙藻（清代）

秋月凄清秋露下，灯花落尽银河泻。举头怅望女牛星，翻羡嫦娥长不嫁。
留别永嘉文友
葛绍体（宋代）

归去是明朝，多应趁早朝。
虽然邻邑近，亦似客程遥。
村社酒三杓，山家水一瓢。
吟边如得句，共语在元宵。
陈缉熙先垄六咏 其三 光福烟光
张宁（明代）

华表西林晻霭中，霏霏拂拂梵王宫。寒凝海日晴还暝，横入松梢远更浓。

暮景苍茫冲断雁，客愁冥漠度疏钟。无端忽被风吹散，怅绝天涯望眼空。
郢州
刘攽（宋代）

但见苍山插霄汉，石城古木高崔嵬。城头层楼又清绝，尚有遗音名白雪。
岁暮呈王介甫平甫
王令（宋代）

岁暮远为客，一身归计深。
尘沙日翳翳，雨雪夜阴阴。
喜色开南信，悲怀动北琴。
感时须寂寞，何独少陵心。
望江南
欧阳修（宋代）

江南柳，花柳两相柔。花片落时粘酒盏，柳条低处拂人头。各自是风流。
江南月，如镜复如钩。似镜不侵红粉面，似钩不挂画帘头。长是照离愁。
虞美人
桂念祖（清代）

凄凉十五年中事。苦了他和自。香残红退画堂空。早是柔魂销香夕阳中。

他生有分相厮守。拚共天长久。仙山楼阁也迷茫。只要只心一意向西方。
至日梁听松𥇍白石惠生鱼
陈献章（明代）

朝来何处得庖鲜，白日村边响夜舷。布被蒙头呼不起，真成至日闭关眠。
邓六训导应南皮尚书师聘将之武昌内子制诗扇送行为写楚山补空赠题 其一
诸可宝（清代）

雪样齐纨月样圆，女媭短语写婵媛。送君小别三千里，昔我浮家二十年。

良马素丝方藉甚，白云黄鹄尚依然。渚宫山色描来熟，与证师门翰墨缘。
嘉泰三年皇后册宝十三首
佚名（隋代）

茂建坤极，容典聿新。
天命所赞，慈训是遵。
肃涓彀旦，躬御紫宸。
鸿禧累福，骈麦翕臻。
二十九日过小将军大将军岭
项安世（宋代）

复岭参差意出群，行人遥指两将军。
黥彭只麽空山老，不向中原早策勋。
十五夜元长归翼台望月
邢昉（明代）

落日临高台，夕烟散丛樾。山际灭微霭，林端露圆月。

遥峰水上灭，银汉久已没。桂魄耿寒空，幽光鉴毛发。

忆昔此佳赏，经年限吴越。世事竟仓皇，回思成恍惚。

倚槛俯平野，悲风千里发。惆怅哀江头，黯黯惊人骨。
过郑康成故里
宋书升（清代）

嬴秦烧群籍，发难在臣斯。六经日芜秽，《正义》何由治。

大哉康成公，独蕴高世姿。穷经窃奥窔，学道抉藩篱。

律吕研迁志，算术察《周髀》。杂考申韩法，旁罗纤纬辞。

譬如大河流，百变属冯夷。清浊并相纳，不必分派支。

譬如洪炉铸，群材付工倕。金铁齐入治，不必权毫釐。

考稽既已久，蔚为大经师。诗笺毛氏故，书证安国遗。

易立爻辰例，传可废疾医。三礼尤卓卓，旧典精研稽。

老妪数家珍，了了无所迷。汉儒称后劲，有功在宣尼。

后学谭性命，反兴菲薄思。大善且不录，吹毛以求疵。

遂使昧礼朝，黜祀逞其私。岂知泰岳高，不以划而卑。

宋人开理学，汉人为之基。离象安得意，求兔端赖蹄。

饮水不思报，昧本当骇疑。更有龊龊者，学语方小儿。

掇拾前人说，百端相排诋。有曰男子御，何必五日期。

有曰郊天鼓，安得麒麟皮。更仆虽终数，哓哓无已时。

骅骝驽骀笑，大鹏𪈔鸠讥。弃鼎宝康瓠，庸庸安足嗤。

我朝群儒荟，起而修明之。煌煌东州学，炳若中天曦。

余居里相近，先哲常心仪。驱车过东道，搔首访遗祠。

自恨生也晚，遗编手徒披。训诂勤钻仰，未得见津涯。

生平有向往，瓣香心自知。
次韵夏侯太冲秀才
秦观（宋代）

儒官饱闲散，室若僧坊静。
北窗腹便便，支枕看斗柄。
或时得名腹，亭午犹中圣。
醒来复何事，弄笔赋秋兴。
焉知懒是真，但觉贫非病。
茫茫流水意，会有知意听。
钟鼎与山林，人生各天性。
寄陈金吾元孝二首 其一
何巩道（明代）

莫叹馀生托海滨，时危聊作苦吟人。每谈节烈伤先世，一望风云感此身。

远梦渐知潮有信，寸心同指月无尘。五湖烟水何难得，只要当年肯卧薪。
荆轲
陈绍文（明代）

六国互合从，强秦屹虎视。南襟泾渭流，北控甘谷峙。

蕞尔一燕壤，曷厌贪饕志。田光构奇谋，幸鼓荆卿气。

殒身明勿疑，直走咸阳市。左授于期函，右献督亢志。

断袖环柱馀，秦鼎一丝繫。吁嗟高渐离，尚置筑中器。

为术良已疏，秉节终弗易。壮士贵丧元，成偾非所计。

逆命帝函歼，于昭秦二世。千秋易水歌，慷慨满天地。
论项 其三
贾似道（宋代）

青项堆青钿，白毛根闪青。朱砂火盆底，桃皮等类形。

白腐冬瓜大，宽臊垒起星。毛丁有胳𦞂，入手不当轻。
谢知府寇相公降访
魏野（宋代）

中书两入寇尚书，出镇雄藩半载余。
棠树阴中无讼听，闲骑宝马到茅庐。
三字令
吴藻（清代）

秋色里，画屏空。晚来风。杨柳瘦，海棠红。月移帘，帘锁月，两朦胧。

人未散，曲先终。听归鸿。银甲冷，玉弦松。坐无聊，眠也罢，莫惺忪。
满庭芳（有碾龙团为供求诗者，作长短句报之）
李之仪（宋代）

花陌千条，珠帘十里，梦中还是扬州。月斜河汉，曾记醉歌楼。谁赋红绫小砑，因飞絮、天与风流。春常在，仙源路隔，空自泛渔舟。

新秋。初雨过，龙团细碾，雪乳浮瓯。问殷勤何处，特地相留。应念长门赋罢，消渴甚、无物堪酬。情无尽，金扉玉榜，何日许重游。
登武林高峰
释智圆（宋代）

千寻堆冷碧，极顶绝尘踪。
雨霁闻清籁，云开见别峰。
落泉喷怪石，惊鸟入深松。
吟罢凭栏久，遥天起暮钟。
御街行
杨无咎（宋代）

平生厌见花时节。惟只爱、梅花发。破寒迎腊吐幽姿，占断一番清绝。照溪印月，带烟和雨，傍竹仍藏雪。

松煤淡出宜孤洁。最嫌把、铅华说暗香销尽欲飘零，须得笛声呜咽。这些风味，自家领略，莫与傍人说。
为朱柳州赋足庵
陈郁（宋代）

名庵以足关天理，须向庵中静处参。
底事此心无所欠，祗缘与世不生贪。
书淫过似专房乐，蔬食多於列鼎甘。
却怪紫芝曾漏泄，从来坤势阙东南。
和子贤途中九绝 其七
欧阳澈（宋代）

索寞襟怀不奈秋，雕镌佳句且忘忧。行行恰过桥南路，一片芦花映碧流。
绕丹霞山
释古汝（明代）

相随复自丹霞下，遍绕群峦入细看。绝壁过烟依石断，洄溪透细积云寒。

傍岩蒸黍呼樵客，倚树烹泉避急湍。风景不当归自得，晚江流照一峰乾。
偈颂一百零四首
释绍昙（宋代）

如来禅，祖师意，
落叶锦翻空，乱山云积翠。
见山分明隔万层，道山完全失千里。
非不非，是不是。
达磨大师，无当门齿。
次韵寅庵四首
黄庭坚（宋代）

大若塘边擉网鱼，小桃源口带经锄。
诗催孺子成鸡栅，茶约邻经掘芋区。
苦楝狂风寒彻骨，黄梅细雨润如酥。
此时睡到日三丈，自起开关招酒徒。
和邃卿寒直
胡宿（宋代）

子门肃唱彻周庐，甲夜轻寒腊破初。树底倦飞还类鹊，斋中酣梦欲成鱼。

三钟赋粟才无取，五饵干时策已疏。天禄旧来名寂寞，更堪窗雪照残书。
信口十绝
李流谦（宋代）

只貊终日醉腾腾，冷看荣枯本不曾。
蚁子侧坡逢白雨，娄啰与钝两无凭。
山中守岁歌
黄子云（清代）

山扉凄凄烟日暮，瞥眼新年年复故。还欣齿发未尽凋，颇觉村园亦成趣。

粘户重书郁垒符，插檐高折冬青树。茅堂洒扫豁心颜，博山一缕沉香烟。

厨门之东出新妇，手捧炰脍盈盘餐。大儿随行主家祭，稚女移灯封井泉。

中天空光若电扫，知是邻家共迎灶。僮呼如愿未移时，山妻亦媚西南奥。

绕室炉添松火温，一枝梅破冰瓶笑。黄昏促席饮屠苏，上座居然属老夫。

我家瓦盆尽陈列，兴酣小大相歌呼。遭逢苟非尧舜世，腐儒安得欢妻孥。

来朝天子朝元初，谁补《豳风》守岁图？
秀亭秋怀十五首
方回（元代）

痴痴谁氏子，昼夜安以偷。
其人一何乐，惟我攒百忧。
忧者谓速朽，顽骨病复瘳。
乐当必老寿，顾已归山丘。
饥生支床龟，饱死豺虎俦。
天道匪易测，人事谅难筹。
生死吾不知，及辰为兹游。
王承检掘得墓铭
佚名（唐代）

车道之北，邽山之阳。深深葬玉，郁郁埋香。刻斯贞石，

焕乎遗芳。地变陵谷，嶮列城隍。乾德丙年，坏者合郎。
过桃源县别黄仲篪
刘崧（元代）

野市栖民舍，河堤带县衙。长年对流水，无处问桃花。

旧别三年久，新愁两鬓华。相逢那可住，风雪满星槎。
南至即事
冯时行（宋代）

爱惜清秋预恐贫，岂堪时序过来频。待梅沽酒无多日，隔腊看来只并邻。

俗薄连墙成异县，时难佳节是萧辰。望云还卜中兴日，溅泪乾坤一小臣。
次韵月湾见寄古诗一首
徐瑞（宋代）

白石煮不烂，饥来意楚萍。流落固应尔，敢恨鬓星星。

鸿飞一何固，矫翮凌青冥。下视蜩与鸠，意趣自径庭。

松间乖旧约，三霜五秋萤。来章敦古谊，吟讽慰漂零。

羡公笔有口，遇我眼终青。殷勤为发药，非芝朮参苓。

岂惟起衰懦，诚足制颓龄。感激弦清商，调古无谁听。
闻笛
严羽（宋代）

江上谁家吹笛声，月明霜白不堪听。孤舟万里潇湘客，一夜归心满洞庭。
读眉山集次韵雪诗五首
王安石（宋代）

寄声三足阿环鸦，问讯青腰小驻车。
一一煦肌宁有种，纷纷迷眼为谁花。
争妍恐落江妃手，耐冷疑连月姊家。
长恨玉颜春不久，画图时展为君叉。
采桑子
晏几道（宋代）

高吟烂醉淮西月，诗酒相留。明日归舟。碧藕花中醉过秋。

文姬赠别双团扇，自写银钩。散尽离愁。携得清风出画楼。
摸鱼儿·又匆匆
周伯阳（宋代）

又匆匆、月鞭露镫，梅花江上归路。海图破碎来时线，何似彩衣低舞。风雪暮。正望断青山，一发云横处。浩歌独举。便想见迎门，牵衣儿女，总是旧眉妩。阳关曲，挥洒紫薇花露。妙音清远高古。经寒杨柳休轻折，摇动一溪霜雾。邯郸步。笑布袜青鞋，去住知何许。汀鸥沙鹭。若问我重来，明年有约，今日是前度。
寄辅汉卿
葛天民（宋代）

忆杀平生辅汉卿，武夷山晨话寒更。
不知新岁还家未，白发冲冠有几茎。
游灵伽寺（以下见《统签》）
李商隐（唐代）

碧烟秋寺泛湖来，水打城根古堞摧。

尽日伤心人不见，石榴花满旧琴台。
高士峰
沈希尹（宋代）

淡淡梨花寂寂春，一声啼鸟隔花闻。
高峰影转金鸡月，渤海晴横碧峤云。
偈颂一百零一首
释慧性（宋代）

息庵去世肉犹暖，五逆还它五逆儿。
海涌峰头行正令，白拈谁敢觅便宜。
偈二十首
释鼎需（宋代）

行罗汉慈，破结贼故。
行菩萨慈，安众生故。
行如来慈，续慧命故。
题吴仲圭竹谱卷
钱泰吉（清代）

吁嗟乎！故园平安语不闻，有竹巳等申池焚。秋声可听在何所，异乡看画得墨君。

墨君落落扫俗熊，以趣为上入三昧。湖州之书亦抗行，息斋之谱或相配。

签题藏弆瓠尊翁，翁画竹与梅兰同。元章万玉图未见，此卷意外今相逢。

故乡何日朋簪盍，乐郊歌咏相酬答。平生未访梅花村，今宵梦绕梅花塔。

塔中道人真绝伦，橡林画隐终其身。那能天地干戈际，不作东西南北人。
送友人归
郑思肖（宋代）

年高雪满簪，唤渡浙江浔。
花落一杯酒，月明千里心。
凤凰身宇宙，麋鹿性山林。
别后空回首，冥冥烟树深。
仲至寄蒋阜茶与昌甫且录大监赋来 其二
韩淲（宋代）

兴言此语竹林悲，寂寞泉溪近亲知。犹有晏斋能赏味，一篇温实旧人词。
望江南
张继先（宋代）

西源名，人在水晶宫。长愿玉津名濯鼎，恰如龙井到天峰。的的名遗风。

清彻底，岂忤李唐隆。自浸岩前F625石洁，不笼天外岭云浓。澄彻莹怀中。
黄生借书说
袁枚（清代）

黄生允修借书。随园主人授以书，而告之曰：

书非借不能读也。子不闻藏书者乎？七略、四库，天子之书，然天子读书者有几？汗牛塞屋，富贵家之书，然富贵人读书者有几？其他祖父积，子孙弃者无论焉。非独书为然，天下物皆然。非夫人之物而强假焉，必虑人逼取，而惴惴焉摩玩之不已，曰：“今日存，明日去，吾不得而见之矣。”若业为吾所有，必高束焉，庋藏焉，曰“姑俟异日观”云尔。

余幼好书，家贫难致。有张氏藏书甚富。往借，不与，归而形诸梦。其切如是。故有所览辄省记。通籍后，俸去书来，落落大满，素蟫灰丝时蒙卷轴。然后叹借者之用心专，而少时之岁月为可惜也！

今黄生贫类予，其借书亦类予；惟予之公书与张氏之吝书若不相类。然则予固不幸而遇张乎，生固幸而遇予乎？知幸与不幸，则其读书也必专，而其归书也必速。

为一说，使与书俱。
三黜诗
吕陶（宋代）

下惠为士师，子文乃令尹。仕也固不喜，黜之何尝愠。

直道宜少合，高风谅难泯。大抵君子心，惟义素藏韫。

进非为私谋，退亦为道隐。顾彼荣与辱，于吾不加损。

我公天下贤，许国以诚悃。危言屡启纳，大事费量忖。

审如秦和医，良剂起疾疢。工如鲁匠斲，钜木赴绳准。

昔尝迁九江，谁谓去途窘。又尝谪蕲水，恬然泛惊濆。

于今已三黜，去就决不混。远视前世贤，并驱而齐轸。

大敌众所畏，未战势自殒。惟公鼓而前，万旅悚兵楯。

晚节人所重，半道或凋陨。惟公久益壮，千古激忠愤。

大明方乘离，元老反遇遁。得丧未易言，所系在邦本。
送詹仲通县尉
华岳（宋代）

秋郊送行色，执别临清流。
风神掣回柳，故故牵衣裘。
吟螀附草际，催客登兰舟。
问客何所之，驾言京阙游。
愚闻京阙间，多难三春秋。
阃外炙鱼肉，阙风罗羊头。
鼎却吠尧犬，冠还沐楚猴。
和戎重输费，廓庙有隐忧。
赈荒少储蓄，郡国无良谋。
飞蝗蔽日月，兆龟拆田畴。
君以经济材，抱负冲斗牛。
家传医国秘，殊不诸子俦，
有用即隆平，岂特为东周。
原君掳绪余，咳唾开冕旒。
管领一世雄，克复归神州。
贱子忝知遇，脱网将从游。
相随上凌烟，也胜登瀛洲。
作诗告于君，君其许之不。
小重山
祖可（宋代）

谁向江头遣恨浓。碧波流不断，楚山重。柳烟和雨隔疏钟。

黄昏后，罗幕更朦胧。

桃李小园空。阿谁犹笑语，拾残红。珠帘卷尽落花风。

人不见，春在绿芜中。
放翁宠赐正月九日诗翰
苏泂（宋代）

一篇盈轴粲龙蛇，归自黄州政尔嘉。
大似新年逢好事，春风吹宝入贫家。
为昌州月上人赞布袋
释绍昙（宋代）

拄杖不能倚靠，稳跨布袋打坐。
莫怪喷嚏不成，鼻孔元来无窍。
喜文渊登第因寄二篇 其一
彭汝砺（宋代）

春风吹诏落天涯，喜听君荣及盛时。桂籍功名知自取，云台事盛旧相期。

骐驎有力争千里，燕雀无才寄一枝。士稚果能先越石，苏秦应欲愤张仪。
腊初小雪后圃梅开二首
张耒（宋代）

晨起千林腊雪新，数枝云梦泽南春。
一尘不染香到骨，姑射仙人风露身。
游海珠寺谒李忠简公祠 其一
朱士赞（明代）

一洗中流万斛尘，清风高捲绛帏春。时危不避牵裾疏，宋末犹存报主身。

剩有勋名归太史，长留灯火荐芳萍。菊坡门下推多士，衣钵如公有几人。
观子陵画像
邓肃（宋代）

陶朱防狡兔，渭滨兆非熊。
先生但钓月，君王友不从。
我昔访其迹，溪光磨青铜。
呼公公不应，天籁自号空。
何人知此景，携归梵王宫。
乃知夜半力，端在寸毫中。
沁园春 闺课
王瑗（清代）

琐琐裙钗，清清闺阁，楚楚功夫。只禽音穿幕，灯边早起，螺光开盒，镜里晨梳。

问省椿萱，料量松菊。绣绿描红较密疏。抛针处，又签分四部，斐几摊书。

兴来柳絮吟馀。更减字偷声按谱图。或闲摹法帖，十三行也，静调清瑟，廿五弦乎。

香爇龙涎，茶烹雀舌，饥饱还教问玉奴。黄昏后，尚敲棋迟睡，阿母频呼。
扬州
严嵩（明代）

观忆琼花色，桥怜万柳阴。
芜城今夜月，怀古一悲吟。
胜迹那堪问，长江独至今。
波间饰龙舰，早晚翠华临。
蚕妇吟
潘纬（唐代）

采桑复采桑，无嗟为蚕饥。
食君筐中叶，还君机上丝。
还君丝，织君绮。
贫女养蚕不得着，惜尔抽丝为人死。
秋兴
陆游（宋代）

秋风吹我夜，植杖溪桥侧。
木叶虽未凋，惨澹无颜色。
次韵酬桂阳石知监怀乡见寄
华镇（宋代）

南北周旋事屡更，剖符才喜慰苍生。米盐无滞纲条密，雀鼠难欺狱讼平。

樽俎有馀今北海，篇章多暇古宣城。桃源善庆时难拟，金谷风流世有名。

荣拥双旌忘自得，永怀三径念同情。乡闾分义千钧重，笔墨才华一座倾。

官异微之惭未称，报殊平子愧非精。折腰寂寞将何遣，稔听龚黄布政声。
和李二主簿寄淮上綦毋三
韦应物（唐代）

满城怜傲吏，终日赋新诗。请报淮阴客，春帆浪作期。
送王三十六机宜召赴行在
李弥逊（宋代）

烟昏海树春，草木有秋色。
登临翻百忧，念子将远适。
子如揪柏翻，那有十围杙。
长年百僚底，许国心自赤。
光明一朝去，枥骥得暂释。
胡尘暗江水，此事未闻昔。
咨询勤衮衣，谋议困肉食。
将军纵失伍，战士轻笑百，
腥风郁义气，备污土花碧。
机牙不先坏，百发恐未息。
近闻管夷吾，御敌富长策。
能持一钩金，力转万钧石。
子行勿俟驾，当宁方侧席。
时危急良筹，如救火下积。
致身傥有地，肤发讵足惜。
王网有关纽，着处在一拍。
言大终少成。图多易生惑。
向来宣对间，未必有可绩。
徐行要好步，遇险各努力。
明年取金印，快我歌壤击。
鹿苑寺一击轩二首
李长民（宋代）

我听风篁是梵音，如何俗耳等闲闻。
自来击处无人会，千古知心只此君。
送梁仁伯赴江陵丞三首
赵蕃（宋代）

往者左司公，会作荆州牧。
君时虽从行，所志惟圣读。
今焉去为吏，与昔当异躅。
试以身所经，参之耳曾熟。
送从叔书记山阴隐居
李洞（唐代）

山顶绝茅居，云泉绕枕虚。烧移僧影瘦，风展鹭行疏。

卷箔清江月，敲松紫阁书。由来簪组贵，不信教猿锄。
八声甘州（东阳岩）
曾原郕（唐代）

问岩云朵朵为谁飞，向来读何书。道江南名宦，掉头勿顾，彩服归兵。无限山中风物，今古属潜夫。渺渺辽天鹤，应费招呼。

谩说缁巾缟带，与豸冠犀剑，优乐如何。渐桥横采石，国步已趑趄。想归来、顿成憔悴，欢季鹰、闻早忆莼鲈。丹泉冷，崖钟绝响，夕照啼鸟。
梅花集句 其七十八
李龏（金朝）

琼酥滴滴缀斜枝，莫恨东风剪拂迟。花底自从和靖死，临流谁复赋新诗。
春归五首 其四
朱淑真（宋代）

一点芳心冷若灰，寂无梦想惹尘埃。
东君总领莺花去，浪蝶狂蜂不自来。
颂古二十九首 其二十
释师体（宋代）

投子下绳床，终非孟八郎。不摇三寸舌，未免鬼分赃。

眼底欲条直，临机争探囊。裂破古今无面目，纵横何处有关防。
余以咸亨元年在西京寻听于时与并部处一法师…聊题两绝
义净（唐代）

我行之数万，愁绪百重思。那教六尺影，独步五天陲。

上将可陵师，匹士志难移。如论惜短命，何得满长祇.
伤和靖林先生君复二首
宋祁（宋代）

笔精传禊帖，句赏俪汀蘋。
道胜吾忘我，贤嗟岁在辰。
风愁青桂暝，露泣紫芝春。
一束生刍赠，门无杂吊宾。
十友饯别城东五里
吴与弼（明代）

疏顽无以答升平，况辱群英远饯情。明日青山回首处，五云遥忆读书声。
扬子江
汪元量（宋代）

扬子津头客子愁，孤舟欲渡意绸缪。
蛟龙汹汹争新穴，鸥鹭绸绸下故洲。
水卷岸沙连地去，风掀江浪接天流。
试披陆羽图经看，洗鼎煎茶更少留。
过鉴湖 其一
王十朋（宋代）

谁把青铜铸鉴湖，湖光冷浸越王都。东风二月西游客，买得扁舟入画图。
阮郎归
米友仁（宋代）

小舟载酒向平湖。新凉生晓初。乱山烟外有还无。王维真画图。

乱遽起，动襟裾。雨来荷溅珠。一尊相对喜君俱。醉归红袖扶。
颂古
释道颜（宋代）

半夜墨漆黑，捉得一个贼。
点火照来看，元是王大伯。
偈颂七十六首
释子益（宋代）

世事悠悠，不如山丘。
卧藤萝下，块石枕头。
许由洗耳，巢父饮牛。
竹
郑谷（唐代）

宜烟宜雨又宜风，拂水藏村复间松。
移得萧骚从远寺，洗来疏间见前峰。
侵阶藓拆春芽迸，绕径莎微夏荫浓。
无赖杏花多意绪，数枝穿翠好相容。
自饶州之广信舟中杂咏 其三
夏敬颜（清代）

寒雨滴篷背，声声到客心。江湖憎夜永，补被感秋深。

投愧班生笔，归同庄舄吟。昔贤崇节操，翘企碧云岑。
西门行
佚名（两汉）

出西门。步念之。今日不作乐。当待何时。逮为乐。逮为乐。

当及时。何能愁怫郁。当复待来兹。酿美酒。炙肥牛。

请呼心所欢。可用解忧愁。人生不满百。常怀千岁忧。

昼短苦夜长。何不秉烛游。游行去去如云除。弊车羸马为自储。

出西门。步念之。今日不作乐。当待何时。夫为乐。为乐当及时。

何能坐愁怫郁。当复待来兹。饮醇酒。炙肥牛。请呼心所欢。

可用解忧愁。人生不满百。常怀千岁忧。昼短而夜长。

何不秉烛游。自非仙人王子乔。计会寿命难与期。

自非仙人王子乔。计会寿命难与期。人寿非金石。

年命安可期。贪财爱惜费。但为后世嗤。
石渔翁
王十朋（宋代）

钓利钓名者，纷纷三峡中。何人化为石，又作钓鱼翁。
知宗游东湖用贡院纳凉韵见寄次韵奉酬
王十朋（宋代）

东湖曾一到，想像贺家湖。花似越女好，人如狂客无。

高吟还老手，野趣属潜夫。归奏南风曲，薰兮欲和虞。
南山（一作贺朝清诗）
贺朝（唐代）

湖北雨初晴，湖南山尽见。岩岩石帆影，如得海风便。

仙穴茅山峰，彩云时一见。邀君共探此，异箓残几卷。
再如蒲圻二首
王炎（宋代）

云暝雨将雪，天低风正寒。
简书端可畏，行李不遑安。
要路飞腾好，穷途进取难。
折腰徒自苦，吾亦悔儒冠。
秦邮晚泊
王纶（宋代）

水宿风餐第几程，落帆刚趁晚霞明。
村醪小饮不成醉，明月推篷初欲生。
自愧菲才膺閒命，谁能高卧闭柴荆。
茫茫家国偏多感，静听渔榔断续声。
送樊侍御孝甫奉母东归
薛蕙（明代）

柱下随亲去，廷中得赐归。日斜乌鸟急，春煖凤雏飞。

烟草迷骢马，风花逐绣衣。都门望行色，垂泪恋庭闱。
习气
赵庚夫（宋代）

习气年来已尽除，一窗长是读方书。
家因护竹厨无笋，住偶邻僧饭有蔬。
老去情怀多感旧，贫来亲故不如初。
几时深入青山隐，木叶为衣稳跨驴。
柳梢青
杨无咎（宋代）

渐近青春，试寻红瓃，经年疏隔。小立风前，恍然初见，情如相识。为伊只欲颠狂，犹自把、芳心爱惜。传与东君，乞怜愁寂，不须要勒。
浣溪沙 孤山看梅
陈曾寿（清代）

心醉孤山几树霞，有阑干处有横斜。几回坚坐送年华。

似此风光惟强酒，无多涕泪一当花。笛声何苦怨天涯。
渚宫春日因怀有作
齐己（唐代）

旧业树连湘树远，家山云与岳云平。僧来已说无耕钓，

雁去那知有弟兄。客思莫牵蝴蝶梦，乡心自忆鹧鸪声。

沙头南望堪肠断，谁把归舟载我行。
句
姚小彭（宋代）

山接衡湘多爽气，湖如杭颍共佳名。
雨后同姚元白杨惟五游城南诸寺四首 其二
欧大任（明代）

石子冈前霞满天，千枝杏花更可怜。江南觅得同游侣，不是诗禅即酒禅。
高宗皇帝挽词
王淮（宋代）

炎祚开中叶，龙翔自有真。
挥戈回日照，洗甲挽天津。
立极乾坤正，循环雨露新。
嗣皇能继志，诗为武功陈。
郑检法久病将起以诗速之
项安世（宋代）

诗人贪睡费朝衙，卧看香奁晖碧鸦。
已向中秋阻丹桂，莫教重九负黄花。
曈曈初日关农事，冉冉闲情近物华。
已辨作糕寻故事，速来同醉落鸟纱。
度铅山岭
朱方蔼（清代）

岭上复成岭，云烟近舄生。危崖县树暗，断壁泻泉清。

路绕林端出，人穿石罅行。山中春树早，二月已闻莺。
依韵答吴安勖太祝
梅尧臣（宋代）

我於文字无一精，少学五言希李陵。
当时巨公特推许，便将格力追西京。
卞和无足定抱宝，乘骥走行天下老。
玉已累人马不逢，皇皇何之饥欲倒。
还思二十居洛阳，公侯接迹论文章。
文章自此日怪奇，每出一篇争诵之。
其锋虽锐我敢犯，新语能如夏侯湛。
于今穷困人已衰，不见悬金规吕览。
乃遭吾子求琢磋，珠玑获斗奈我何。
悲落叶
柳如是（明代）

悲落叶，重叠复相失。相失有时尽，连翩去不息。鞸歌桂树徒盛时，辞条一去谁能知？

谁能知，复谁惜。昔时荣盛凌春风，今日飒黄委秋日。

凌春风，委秋日，朝花夕蕊下相识。悲落叶，落叶难飞扬。

短枝亦已折，高枝不复将。愿得针与丝，一针一丝引意长。

针与丝，亦可量。不畏根本谢，所畏秋风寒。秋风催人颜，落叶催人肝。

眷言彼妹子，叶落诚难看。
萧岩
周惠（宋代）

万里藏云境界宽，仙源江上起峰峦。
莺啼翠柳三春暖，松隐清风六月寒。
飞雁忽惊天柱过，蛰龙犹向石潭蟠。
宦游争道兹岩好，林下何曾得共欢。
答昌言求薯蓣苗
司马光（宋代）

冬实散肥壤，春苗动新叶。
雅意非遗人，野情聊自惬。
何言好事者，求访来相叠。
会种十亩余，坐取诗盈箧。
至日留滞荆渚同邓氏兄弟饮酒
晁公溯（宋代）

今日当长至，穷年尚远行。
野晴春草细，江晚夕阳明。
衰病依僮仆，经过得友生。
浊醪来近市，坚坐且徐倾。
玄珠歌 其二十二
张果（唐代）

因师传秘顿无争，抽却玄珠一道明。天乐至今声不绝，玄珠果满赤龙迎。
济上夜泊寄杜秘教
祖无择（宋代）

十幅蒲帆一竹篙，随流逐浪我心劳。几程烟水秋光远，半夜星河天气高。

正想黄陂何淼淼，可怜禹渎更滔滔。犹欣明发谐相见，愿奉清言散郁陶。
雪中检故书见王深甫书因寄
刘攽（宋代）

积雪閟穷巷，天寒四岑寂。常时能来人，今兹亦绝迹。

探囊理文书，卷轴浩堆积。岁序往不留，其人或成昔。

忽如二三子，共此笑言适。我游皆可人，回也实莫逆。

诗句何轩轩，有若风中翼。使我多闻知，令我手不释。

闻君不作官，作官固无益。由来全生士，不以时世激。

请问紫芝翁，宁知五鼎食。开门望四野，天地漫无隙。

老鹰冻不飞，何由寄消息。
石梁寺
石郊（宋代）

行破白云山几重，僧休投宿幸相容。
泉声到枕夜无寐，时听隔林方广钟。
句 其六
李光（宋代）

昌江古佳郡。
风物吟 其九
郑大枢（清代）

一阳初动岁初添，地暖长春不裹棉。糯米为丸黏饷耗，日中视晷卜丰年。
山中喜得友生书
齐己（唐代）

柴门关树石，未省梦尘埃。落日啼猿里，同人有信来。

自成为拙隐，难以谢多才。见说相思处，前峰对古台。
洞中春日
陈鸣阳（明代）

玉洞借高轩，春阴日掩门。鸠拖残雨去，莺喜乍晴喧。

花落迷樵径，苔深印屐痕。路歧芳草色，空自怅王孙。
岭后山庄
蒲寿宬（宋代）

感慨重来岁月深，手栽松柏已成林。
万山自此无南北，一水长流不古今。
先训丁宁犹在耳，老吾寂寞自沾襟。
君恩已遂祈閒请，莘野归耕是本心。
参军庭前水香花一树夏月取叶荐汤者三月花开如粟邀共赋之
陈谟（明代）

玲珑琪树出高墙，岂逐残香媚景光。翡翠屑金分户映，木兰坠露拂衣香。

浓阴远有秋风操，清味尤宜夏月汤。倚得参军修竹好，共将嘉实待鸾凰。
澹轩
张明中（宋代）

主张老氏欲何求，恬澹中间觅自由。
直把冲虚超俗界，何须刍豢作嘉羞。
满怀明月黄庭古，一段清风白帝秋。
载咏此轩新句子，羡君杰出道家流。
拾得韦氏花钿以诗寄赠
张夫人（唐代）

今朝妆阁前，拾得旧花钿。粉污痕犹在，尘侵色尚鲜。

曾经纤手里，拈向翠眉边。能助千金笑，如何忍弃捐。
说钓
吴敏树（清代）

余村居无事，喜钓游。钓之道未善也，亦知其趣焉。当初夏、中秋之月，蚤食后出门，而望见村中塘水，晴碧泛然，疾理钓丝，持篮而往。至乎塘岸，择水草空处投食其中，饵钓而下之，蹲而视其浮子，思其动而掣之，则得大鱼焉。无何，浮子寂然，则徐牵引之，仍自寂然；已而手倦足疲，倚竿于岸，游目而视之，其寂然者如故。盖逾时始得一动，动而掣之则无有。余曰：“是小鱼之窃食者也，鱼将至矣。”又逾时动者稍异，掣之得鲫，长可四五寸许。余曰：“鱼至矣，大者可得矣！”起立而伺之，注意以取之，间乃一得，率如前之鱼，无有大者。日方午，腹饥思食甚，余忍而不归以钓。见村人之田者，皆毕食以出，乃收竿持鱼以归。归而妻子劳问有鱼乎？余示以蓝而一相笑也。乃饭后仍出，更诣别塘求钓处，逮暮乃归，其得鱼与午前比。或一日得鱼稍大者某所，必数数往焉，卒未尝多得，且或无一得者。余疑钧之不善，问之常钓家，率如是。

嘻！此可以观矣。吾尝试求科第官禄于时矣，与吾之此钓有以异乎哉？其始之就试有司也，是望而往，蹲而视焉者也；其数试而不遇也，是久未得鱼者也；其幸而获于学官、乡举也，是得鱼之小者也；若其进于礼部，吏于天官，是得鱼之大，吾方数数钓而又未能有之者也。然而大之上有大焉，得之后有得焉，劳神侥幸之门，忍苦风尘之路，终身无满意时，老死而不知休止，求如此之日暮归来而博妻孥之一笑，岂可得耶？夫钓，适事也，隐者之所游也，其趣或类于求得。终焉少系于人之心者，不足可欲故也。吾将唯鱼之求，而无他钓焉，其可哉？
书斋十咏·砚瓶
刘子翚（宋代）

小瓶防砚渴，埏埴自良工。
怀抱清谁儿，聊凭一滴通。
赞延庆谦山主寿像
释绍昙（宋代）

谦德有光，慈心摄物。
等冤亲不与较量，混尘俗初无间隔。
熙熙外气融冰谷之春，汪汪乎胸吞云梦之泽。
乐羲皇世，含饴弄孙。
下陈蕃榻，倒屐迎客。
眼睛头烨烨光明幢，脚跟下尘尘清泰国。
卜隣陋巷，慕孔圣人获麟作传之风规。
摵碎明珠，有郁山主骑驴过桥之标格。
诚所谓入廛垂手，我自调心。
继百世凛然，见古道之颜色。
蛛网
郭印（宋代）

结网谋生用意深，可怜微物有机心。
世间欺夺休惊诧，斗巧争奇古至今。
明孔山偈呈性甫
范景文（明代）

怪哉明孔山，灵窦一线白。嵌空彻玲珑，巧似鬼工擘。

人言达摩师，此中曾面壁。眼光不转观，坼此通明石。

我来仔细参，此义了难索。使以眼观空，空将何所坼。

若空可坼时，空亦成滞迹。譬如苍苍天，烁日一轮赤。

谁为舒长眼，点破长空碧。今有看日人，晶华纷相迫。

为是眼射日，为是日所射。欲作如是观，益增万重逆。

腐儒谈道理，谈此曷容易。请君下一语，以之当笺释。
和京教爱景平
王迈（宋代）

美人清晓梦催班，老子心清只爱山。
晚岁松筠留素节，艳春桃爱付红颜。
官鹿鹤料犹堪活，援寡龙门莫浪攀。
满眼飞腾霄汉上，谁知倦翼已思还。
万杉寺散珠亭酌观音泉
洪咨夔（宋代）

苍杉拱立万夫长，破衲素封千户侯。
昨夜金仙失璎珞，寒光满地不曾收。
风沙
陈杰（宋代）

清野风水觉更长，谪仙此日尚能狂。
一株残柳专春事，两箔颓篱共夕阳。
过鷁去空江浪白，归鸿没尽塞云黄。
酒醒何处吹羌笛，示省吴儿有石肠。
龙门西峰晓望刘十八不至
李颀（唐代）

春台临永路，跂足望行子。片片云触峰，离离鸟渡水。

丛林远山上，霁景杂花里。不见携手人，下山采绿芷。
和立斋对菊二歌
王柏（宋代）

秋至百芳歇，篱边佳色图。
遥思古节士，爱此黄华蕃。
我生千载下，恨不相同看。
丛丛夜气厚，晓叶千珠漙。
中表自芳润，对花发长叹。
真固非素积，动色形豆箪。
悠然露真意，犹云欲忘言。
渊明一寸心，细嚼供晨餐。
九叠韵重送王豹君
丘逢甲（清代）

城下清江城上楼，阳关三叠韵初收。文星南极尊前客，白雪西初剑外州。

故事蛮夷谈大长，新封方伯帅诸侯。蚕丛鸟道今平地，无复当年蜀道愁。
蝶恋花
欧阳修（宋代）

一掬天和金粉腻。莲子心中，自有深深意。意密莲深秋正媚。将花寄恨无人会。

桥上少年桥下水。小棹归时，不语牵红袂。浪浅荷心圆又碎。无端欲伴相思泪。
送曹学士草诏毕还大都
薛汉（元代）

日毂始巡幸，风伯前汛扫。宸衷自警畏，廷论各至到。

黼饰资旧臣，优渥发新号。四方听纶綍，千载仰训诰。

言归玉堂署，送别龙庭道。恋阙信马行，及门闻鹊噪。
九叠
刘克庄（宋代）

国色名花俱绝代，玉人甘后本双身。
劝君薄薄施朱粉，莫遣名花妒玉人。
夜坐戏成两绝呈迪吉宗师二友 其一
吕本中（宋代）

夜窗灯火著新寒，喜见蒲团一味闲。纵有好诗人不要，却须还与槛前山。
游惠山
沈睿（明代）

春风吹我步烟霞，路入苍苔一径斜。新绿漫添平岸水，湿红轻送过墙花。

劳劳尘世寻常事，隐隐烟村四五家。物理细推行乐好，莫从愁里过年华。
恒心诗
梁兰（明代）

天地有恒心，所以清而宁。四时更相代，两曜迭光明。

化机运无息，品汇咸自亨。君子存恒心，谅由仁义行。

养亲致诚孝，事君竭忠贞。不以贫贱移，不以富贵淫。

始终守其恒，讵云非性成。我歌恒心诗，为君座右铭。
题僦楼壁
川官（宋代）

朝看贝叶牢笼佛，夜礼星辰取奉天。
呼召归来闻好语，初三初四亦欣然。
出郊见田家蚕麦已成慨然有感
欧阳修（宋代）

谁谓田家苦，田家乐有时。
车鸣缫白茧，麦熟啭黄鹂。
田家此乐缫人知，幸独知之未许归。
逢时得宠已逾分，报国无能徒尔为。
收取玉堂挥翰手，却寻南亩把锄犁。
和王侍郎病中领度支，烦迫之馀，过西园书堂闲望
权德舆（唐代）

凭槛辍繁务，晴光烟树分。中邦均禹贡，上药验桐君。

满径风转蕙，卷帘山出云。锵然玉音发，馀兴在斯文。
西江月·窗外横山入画
尹志平（元代）

窗外横山入画，门前流水堪听。洞天幽处少人行。不是尘寰路径。占得静中风月，却迥闹里人情。湛然六识自安宁。一任闲歌闲咏。
城南林园避暑示道友
张方平（宋代）

不必山林远，且离朝市喧。前轩好风月，高客共琴樽。

在所同浮世，何须忆故园。八琼还返事，聊更话根源。